Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**Rafineriju nafte Rijeka krasit će najveći oslikani spremnik u Hrvatskoj**

* **INA u suradnji s umjetnikom Edijem Gustinom započela oslikavanje spremnika**
* **Na muralu površine od gotovo 2000 m² nalazit će se kostrenski motivi**
* **Doprinos Ine vizuri Općine Kostrena i Grada Rijeke koji će 2020. ponijeti titulu Europske prijestolnice kulture**

**Rijeka, 24. travnja 2018. – Spremnik 338-S-021 A Rafinerije nafta Rijeka uskoro će poprimiti novi izgled.**

**INA je u suradnji s Općinom Kostrena započela realizaciju projekta njegovog oslikavanja i predstavila ga javnosti. Posla se prihvatio poznati lokalni umjetnik Edi Gustin, a po završetku murala koji je osmislio, navedeni spremnik postat će najveći oslikani spremnik u Hrvatskoj.**

Motivi će se crtati i oslikavati na površini od gotovo 2000 m², a kružni oblik spremnika predstavljat će izazov za autora. *„Mural će krasiti kostrenski motivi poput mjesne crkve Sv. Lucije. Tu je i sidro kao simbol pomorstva i mirne luke kakva je Kostrena. Motiv koji prevladava je brod od papira koji čini vezu između pomoraca i umjetnosti. Napredak i kretanje ovoga kraja označavaju kotači i zupčanici, kao i kostrenski dimnjak koji pozicionira mjesto u pogledu promatrača s morske strane. Boje koje ću koristiti davat će dinamiku cijeloj slici.“,* otkrio je autor murala na Ininom spremniku g. Edi Gustin.

Na suradnju upravo s lokalnim umjetnikom INA se odlučila jer, uz uljepšavanje vizure same rafinerije, kompanija ovime želi doprinijeti vizuri Općine Kostrena i Grada Rijeke koji će za dvije godine ponijeti prestižnu titulu Europske prijestolnice kulture. *„Podrška kulturnim manifestacijama i umjetnicima nešto je na što smo jako ponosni u Ini. Od samih početaka društveno smo odgovorna kompanija koja unapređuje život zajednice u kojoj djeluje i zato smo sretni što će naš oslikani spremnik doprinijeti ljepoti okoliša na upečatljiv i siguran način.“,* izjavio je na javnom predstavljanju projekta g. Erkki Ranta, direktor Rafinerije nafte Rijeka.

Spremnik 388-S-021 A izabran je kao najprikladniji za ovaj projekt zbog tehnološko-sigurnosnih razloga, ali i činjenice da je vidljiv s prometne lokalne ceste pokraj rafinerije. *„Pozdravljamo ovu jedinstvenu inicijativu. Kostrena će dobiti zanimljiv turistički resurs koji ćemo nastojati što bolje iskoristiti. Kad spremnik bude oslikan, uredit ćemo „photo point“ za sve Kostrenjane i njihove goste kojima će sigurno privući pažnju.“* izjavio je g. Dražen Vranić, načelnik Općine Kostrena.

Ako autora ne budu previše ometale vremenske prilike, spremnik sasvim posebnog izgleda u riječkoj će rafineriji osvanuti već početkom ovoga ljeta.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 494 maloprodajnih mjesta u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr